କରୋନାଠୁ ଭୟଙ୍କର ଏହି ମହାମାରୀ, ବର୍ଷକରେ କେବଳ ଭାରତରେ ନେଇଛି ୧୭ ଲକ୍ଷ ଜୀବନ ! - Prameya News7\nକରୋନାଠୁ ଭୟଙ୍କର ଏହି ମହାମାରୀ, ବର୍ଷକରେ କେବଳ ଭାରତରେ ନେଇଛି ୧୭ ଲକ୍ଷ ଜୀବନ !\nନୂଆଦିଲ୍ଲୀ ୧୬/୧୦ଃ ମହାମାରୀ କରୋନା ବିଶ୍ବରେ ସଂହାରଲୀଳା ଚଳାଇଛି। ବିଶ୍ବବ୍ୟାପୀ କରୋନା ଭୂତାଣୁ କାୟା ବିସ୍ତାର କରିଥିବା ବେଳେ ଏହାର ଭୟ ଏବେ ସମସ୍ତଙ୍କ ମନରେ ବସା ବାନ୍ଧିଛି। କରୋନାରେ ଆକ୍ରାନ୍ତ ହୋଇ ଲକ୍ଷ ଲକ୍ଷ ଲୋକଙ୍କ ଜୀବନ ଗଲାଣି। ଭାରତରେ କରୋନାରେ ମୃତ୍ୟୁ ସଂଖ୍ୟା ଲକ୍ଷେ ଦଶ ହଜାରରୁ ଉର୍ଦ୍ଧ୍ବ ଲୋକଙ୍କ ଜୀବନ ଯାଇଥିବା ବେଳେ ସାରା ବିଶ୍ବରେ ୧୧ ଲକ୍ଷରୁ ଅଧିକ ଲୋକ ପ୍ରାଣ ହରାଇଲେଣି । କିନ୍ତୁ କରୋନା ମହାମାରୀଠୁ ଆହୁରି ଭୟଙ୍କର ସାବ୍ୟସ୍ତ ହୋଇଛି ବାୟୁ ପ୍ରଦୂଷଣ। ଗତବର୍ଷ କେବଳ ଭାରତରେ ବାୟୁ ପ୍ରଦୂଷଣ ଯୋଗୁ ୧୬.୭୦ ଲକ୍ଷ ଲୋକଙ୍କ ଜୀବନ ଯାଇଥିଲା।\n୫ଟି କାରଣ ପାଇଁ ହେଉଛି ଅଧିକ ମୃତ୍ୟୁ\nଦ ଲା ନ୍ସେଣ୍ଟ ଜର୍ଣ୍ଣାଲ୍ରେ ଶୁକ୍ରବାର ପ୍ରକାଶିତ ରିପୋର୍ଟ 'ଗ୍ଲୋବାଲ୍ ବର୍ଡନ୍ ଅଫ ଡିଜିଜ୍'ଅନୁସାରେ ଗତବର୍ଷ ଭାରତରେ ମୃତ୍ୟୁ ପାଇଁ ବାୟୁ ପ୍ରଦୂଷଣ, ଉଚ୍ଚ ରକ୍ତଚାପ, ତମାଖୁ ସେବନ, ଅନୁପଯୁକ୍ତ ଖାଦ୍ୟ ଓ ମଧୁମେହ ଭଳି ୫ଟି କାରକ ମୁଖ୍ୟତଃ ଦାୟୀ। ଏହି ଅଧ୍ୟୟନରେ ୨୦୦ରୁ ଅଧିକ ଦେଶ ରେ ୨୮୬ରୁ ଅଧିକ ମୃତ୍ୟୁର କାରଣ ଓ ୩୬୯ ରୋଗ ସମ୍ପର୍କରେ ସାମିଲ କରାଯାଇଛି।\nଉଚ୍ଚ ରକ୍ତଚାପ ଯୋଗୁ ୧୪.୭୦ ଲକ୍ଷ ମୃତ୍ୟୁ\nଅଧ୍ୟୟନରୁ ଜଣାପଡ଼ିଛି ଭାରତରେ ଗତବର୍ଷ ବାୟୁ ପ୍ରଦୂଷଣ ପାଇଁ ୧୬.୭୦ ଲକ୍ଷ, ଉଚ୍ଚ ରକ୍ତଚାପ ଯୋଗୁ ୧୪.୭୦ ଲକ୍ଷ, ତମାଖୁ ସେବନ ପାଇଁ ୧୨.୩୦ ଲକ୍ଷ, ଅନୁପଯୁକ୍ତ ଖାଦ୍ୟ ପାଇଁ ୧୧.୮୦ ଲକ୍ଷ ଓ ଡାଇବେଟିସ୍ ପାଇଁ ପାଖାପାଖି ୧୧.୨୦ ଲକ୍ଷ ଲୋକ ପ୍ରାଣ ହରାଇଛନ୍ତି। ତେବେ ଅଧ୍ୟୟନରେ ବହୁ ନନ୍ କମ୍ୟୁନ୍ବଲ୍ ଡିଜିଜ୍(ଏନସିଡି) କାରକ ସମ୍ପର୍କରେ ଉଲ୍ଲେଖ ରହିଛି। ଯେଉଁଥିରେ ମୋଟାପଣ, ମଧୁମେହ ଭଳି ରୋଗକୁ ସାମିଲ କରାଯାଇଛି। ଏଭଳି ରୋକରୁ ବର୍ତ୍ତିବା ପାଇଁ ଦୈନନ୍ଦିନ ଜୀବନଶୈଳୀରେ ପରିବର୍ତ୍ତନ ସହ ଖାଦ୍ୟ ପାନୀୟ ଉପରେ ଗୁରୁତ୍ବ ଦେବା ପାଇଁ ପରାମର୍ଶ ଦିଆଯାଇଛି।
